केरल के कथित लव जिहाद मामले में सुप्रीम कोर्ट ने अहम फैसला देते हुए कहा है कि हदिया को उसके माता-पिता अपने कब्जे में न रखें। हदिया ने सुप्रीम कोर्ट में साफ तौर पर कहा, मुझे अपनी आजादी चाहिए। सुप्रीम कोर्ट ने हदिया को होम्योपैथी की आगे की पढ़ाई जारी रखने के लिए तमिलनाडु के सेलम भेज दिया। सुप्रीम कोर्ट में करीब पौने दो घंटे की सुनवाई के बाद जज ने करीब 25 मिनट तक हदिया से बातचीत की। अब जनवरी के तीसरे हफ्ते में इस मामले की आगे की सुनवाई होगी। इस मामले केरल हाई कोर्ट ने शादी को खारिज कर दिया था औऱ हदिया को उसके पिता को सौंप दिया गया था। सुप्रीम कोर्ट के आदेश पर एनआईए भी मामले की जांच कर रही है।